CELEX: 32022D0118(01)
Language: el
Date: 2021-12-20 00:00:00
Title: Απόφαση αριθ. 59/2021 του γενικού γραμματέα του Συμβουλίου της Ευρωπαϊκής Ένωσης για τον καθορισμό διατάξεων εφαρμογής σχετικά με την εφαρμογή του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου και τον περιορισμό των δικαιωμάτων των υποκειμένων των δεδομένων για τους σκοπούς των διοικητικών ερευνών και των πειθαρχικών και των δικαστικών διαδικασιών 2022/C 25/02

18.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 25/2
               
            
         ΑΠΟΦΑΣΗ αριθ. 59/2021 ΤΟΥ ΓΕΝΙΚΟΥ ΓΡΑΜΜΑΤΕΑ ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΕΝΩΣΗΣ
         για τον καθορισμό διατάξεων εφαρμογής σχετικά με την εφαρμογή του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου και τον περιορισμό των δικαιωμάτων των υποκειμένων των δεδομένων για τους σκοπούς των διοικητικών ερευνών και των πειθαρχικών και των δικαστικών διαδικασιών
         (2022/C 25/02)
         Ο ΓΕΝΙΚΟΣ ΓΡΑΜΜΑΤΕΑΣ ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 235 παράγραφος 4 και το άρθρο 240 παράγραφος 2,
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (1), και ιδίως το άρθρο 25,
         Έχοντας υπόψη τη γνώμη του Ευρωπαίου Επόπτη Προστασίας Δεδομένων (ΕΕΠΔ), της 19ης Ιουλίου 2021, η οποία ζητήθηκε σύμφωνα με το άρθρο 41 παράγραφος 2 του κανονισμού (ΕΕ) 2018/1725,
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
         
                     (1)
                  
                  
                     Ο κανονισμός (ΕΕ) 2018/1725 καθορίζει τις αρχές και τους κανόνες που εφαρμόζονται όσον αφορά την επεξεργασία δεδομένων προσωπικού χαρακτήρα από όλα τα όργανα και τους οργανισμούς της Ένωσης, καθώς και τα δικαιώματα των υποκειμένων των δεδομένων.
                  
               
                     (2)
                  
                  
                     Σε ορισμένες περιπτώσεις, ενδέχεται να ζητηθεί από τη Γενική Γραμματεία του Συμβουλίου (ΓΓΣ) να συμβιβάσει τα δικαιώματα αυτά με τους στόχους διοικητικών ερευνών ή πειθαρχικών και δικαστικών διαδικασιών. Ενδέχεται επίσης να χρειαστεί να εξισορροπήσει τα δικαιώματα ενός υποκειμένου δεδομένων με τα θεμελιώδη δικαιώματα και τις ελευθερίες άλλων υποκειμένων δεδομένων. Προς τούτο, το άρθρο 25 παράγραφος 1 του κανονισμού (ΕΕ) 2018/1725 παρέχει σε κάθε θεσμικό όργανο ή οργανισμό της Ένωσης τη δυνατότητα να περιορίζει την εφαρμογή των άρθρων 14 έως 21, 35 και 36 του κανονισμού (ΕΕ) 2018/1725, καθώς και του άρθρου 4, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 21 του εν λόγω κανονισμού. Είναι αναγκαίο να θεσπιστούν εσωτερικοί κανόνες βάσει των οποίων η ΓΓΣ έχει το δικαίωμα να περιορίζει τα εν λόγω δικαιώματα, εκτός εάν προβλέπονται περιορισμοί σε νομική πράξη που εκδίδεται βάσει των Συνθηκών.
                  
               
                     (3)
                  
                  
                     Το άρθρο 86 του κανονισμού υπηρεσιακής κατάστασης (2) προβλέπει τη δυνατότητα της αρμόδιας για τους διορισμούς αρχής να διεξάγει έρευνες και πειθαρχικές διαδικασίες σε περιπτώσεις μη συμμόρφωσης υπαλλήλων ή πρώην υπαλλήλων με τις υποχρεώσεις τους που απορρέουν από τον κανονισμό υπηρεσιακής κατάστασης και το παράρτημα IX του κανονισμού υπηρεσιακής κατάστασης περιγράφει λεπτομερώς τους κανόνες, τα μέτρα και τις διαδικασίες που καλύπτουν τις διοικητικές έρευνες και την πειθαρχική διαδικασία.
                  
               
                     (4)
                  
                  
                     Σύμφωνα με το άρθρο 13 της απόφασης αριθ. 1/2018 του γενικού γραμματέα του Συμβουλίου σχετικά με τα καθήκοντα που αφορούν την ασφάλεια και τη συνέχιση των δραστηριοτήτων της Διεύθυνσης Ασφάλειας και Προστασίας, η τελευταία έχει την εξουσία να διεξάγει έρευνες για θέματα ασφαλείας, για κάθε απώλεια, ανεξουσιοδότητη κοινολόγηση ή διαρροή διαβαθμισμένων πληροφοριών της ΕΕ στους τόπους εργασίας του Ευρωπαϊκού Συμβουλίου ή του Συμβουλίου, στη ΓΓΣ ή μέσω συστημάτων επικοινωνίας και πληροφοριών που λειτουργούν από τη ΓΓΣ, καθώς και στο πλαίσιο των αρμοδιοτήτων της για την καταπολέμηση της κατασκοπείας και την παροχή προστασίας από κρούσματα παθητικής ή ενεργητικής λαθρακρόασης με στόχο τα συμφέροντα της ΕΕ, σε εγκαταστάσεις ή χώρους εργασίας του Ευρωπαϊκού Συμβουλίου και του Συμβουλίου.
                  
               
                     (5)
                  
                  
                     Το άρθρο 6 της απόφασης αριθ. 6/2021 του γενικού γραμματέα του Συμβουλίου της Ευρωπαϊκής Ένωσης για τη θέσπιση γενικών εκτελεστικών διατάξεων σχετικά με τις διοικητικές έρευνες και τις πειθαρχικές διαδικασίες προβλέπει ότι η επεξεργασία όλων των δεδομένων προσωπικού χαρακτήρα που συλλέγονται γίνεται σύμφωνα με τις διατάξεις του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου και ότι οι περιορισμοί των δικαιωμάτων των υποκειμένων των δεδομένων αντιμετωπίζονται σύμφωνα με το άρθρο 25 του εν λόγω κανονισμού.
                  
               
                     (6)
                  
                  
                     Σύμφωνα με το άρθρο 13 της απόφασης αριθ. 1/2018 του γενικού γραμματέα του Συμβουλίου σχετικά με τα καθήκοντα που αφορούν την ασφάλεια και τη συνέχιση των δραστηριοτήτων της Διεύθυνσης Ασφάλειας και Προστασίας, οι έρευνες που διεξάγει η Διεύθυνση Ασφάλειας και Προστασίας τηρούν τους εσωτερικούς κανόνες που ορίζονται στην απόφαση αριθ. 6/2021 του γενικού γραμματέα του Συμβουλίου της Ευρωπαϊκής Ένωσης για τη θέσπιση γενικών εκτελεστικών διατάξεων σχετικά με τις διοικητικές έρευνες και τις πειθαρχικές διαδικασίες, μόλις διαπιστωθεί η πιθανή συμμετοχή υπαλλήλου.
                  
               
                     (7)
                  
                  
                     Σύμφωνα με τη διοικητική συμφωνία της 15ης Φεβρουαρίου 2017 που συνήφθη μεταξύ της Ευρωπαϊκής Υπηρεσίας Καταπολέμησης της Απάτης (OLAF) και της ΓΓΣ, η ΓΓΣ υποχρεούται επίσης να κοινοποιεί τις υποθέσεις και να αποστέλλει πληροφορίες στην OLAF όταν υποπίπτουν στην αντίληψή της περιπτώσεις πιθανής απάτης, διαφθοράς ή οποιασδήποτε άλλης παράνομης δραστηριότητας επιζήμιας για τα συμφέροντα της Ένωσης.
                  
               
                     (8)
                  
                  
                     Κατά τη διεξαγωγή διοικητικών ερευνών και πειθαρχικών διαδικασιών, οι αρμόδιες υπηρεσίες συλλέγουν και επεξεργάζονται διάφορα είδη δεδομένων προσωπικού χαρακτήρα, συμπεριλαμβανομένων δεδομένων ταυτοποίησης, στοιχείων επικοινωνίας, επαγγελματικών ρόλων και καθηκόντων, πληροφοριών σχετικά με την ιδιωτική και επαγγελματική συμπεριφορά και απόδοση, οικονομικών δεδομένων ή δεδομένων επικοινωνίας. Οι ερευνητές μεριμνούν ώστε τα δεδομένα προσωπικού χαρακτήρα που συλλέγουν να είναι κατάλληλα και συναφή και να μην υπερβαίνουν τους σκοπούς της έρευνας. Τα ενδιαφερόμενα πρόσωπα ενημερώνονται γραπτώς αμέσως μετά την έναρξη της έρευνας που τα αφορά. Θα πρέπει επίσης να ενημερώνονται για το είδος των δεδομένων που συλλέγονται ή πρόκειται να συλλεχθούν, για τον τρόπο επεξεργασίας τους και για τα σχετικά δικαιώματά τους.
                  
               
                     (9)
                  
                  
                     Σε δεόντως αιτιολογημένες περιπτώσεις, όταν υπάρχει σοβαρός κίνδυνος η ενημέρωση του ενδιαφερομένου να βλάψει τη στοιχειοθέτηση των πραγματικών περιστατικών και των αποδεικτικών στοιχείων, ενδέχεται να χρειαστεί να αναβληθεί η γνωστοποίηση της έναρξης έρευνας. Στις περιπτώσεις αυτές, είναι αναγκαίο να συμβιβαστούν τα δικαιώματα των υποκειμένων των δεδομένων δυνάμει του κανονισμού (ΕΕ) 2018/1725 με την ανάγκη να διαπιστώσει η αρμόδια για τους διορισμούς αρχή ενδεχόμενη μη συμμόρφωση των υπαλλήλων με τις υποχρεώσεις τους που απορρέουν από τον κανονισμό υπηρεσιακής κατάστασης. Οποιοσδήποτε περιορισμός των δικαιωμάτων των υπό έρευνα υποκειμένων των δεδομένων θα πρέπει να εφαρμόζεται μόνο σε περιορισμένες περιπτώσεις και να αντιμετωπίζεται με διαφανή και αναλογικό τρόπο όσον αφορά το πεδίο εφαρμογής και τη διάρκεια.
                  
               
                     (10)
                  
                  
                     Ενδέχεται να χρειαστεί να προστατευθεί η ανωνυμία ενός μάρτυρα ή μιας πηγής. Στην περίπτωση αυτή, το δικαίωμα πρόσβασης στην ταυτότητα, στις μαρτυρίες και σε άλλα δεδομένα προσωπικού χαρακτήρα των εν λόγω προσώπων μπορεί να περιοριστεί εντός των ορίων των δικαιωμάτων υπεράσπισης.
                  
               
                     (11)
                  
                  
                     Κατ’ εφαρμογή της αρχής της λογοδοσίας, η αρμόδια υπηρεσία της ΓΓΣ θα πρέπει να τηρεί αρχείο της εφαρμογής ενδεχόμενων περιορισμών.
                  
               
                     (12)
                  
                  
                     Το άρθρο 25 παράγραφος 6 του κανονισμού (ΕΕ) 2018/1725 υποχρεώνει τον υπεύθυνο επεξεργασίας να ενημερώνει τα υποκείμενα των δεδομένων για τους ουσιώδεις λόγους που αιτιολογούν τον περιορισμό αυτό, καθώς και για το δικαίωμά τους να υποβάλουν καταγγελία στον ΕΕΠΔ.
                  
               
                     (13)
                  
                  
                     Σύμφωνα με το άρθρο 25 παράγραφος 8 του κανονισμού (ΕΕ) 2018/1725, η ΓΓΣ δικαιούται να αναβάλλει, να παραλείπει ή να απορρίπτει την ενημέρωση σχετικά με τους λόγους εφαρμογής ενός περιορισμού στο υποκείμενο των δεδομένων, εφόσον η εν λόγω ενημέρωση στερεί καθ’ οιονδήποτε τρόπο από τον περιορισμό την ισχύ του. Η ΓΓΣ θα πρέπει να αξιολογεί κατά περίπτωση εάν η ανακοίνωση του περιορισμού θα του στερούσε την ισχύ του.
                  
               
                     (14)
                  
                  
                     Οι περιορισμοί θα πρέπει να αίρονται μόλις οι συνθήκες που αιτιολογούν την επιβολή τους παύσουν να υφίστανται ή όταν η διατήρησή τους θα έθιγε τα δικαιώματα της υπεράσπισης. Η ανάγκη λήψης μέτρων περιορισμού θα πρέπει να αξιολογείται τακτικά.
                  
               
                     (15)
                  
                  
                     Θα πρέπει να ζητείται εγκαίρως η γνώμη του υπευθύνου προστασίας δεδομένων (ΥΠΔ) και να του παρέχεται ενημέρωση για οποιονδήποτε περιορισμό πρόκειται να εφαρμοστεί καθώς και να του δίνεται η δυνατότητα να υποβάλλει παρατηρήσεις σχετικά με τη συμμόρφωση των εν λόγω περιορισμών με την παρούσα απόφαση.
                  
               
                     (16)
                  
                  
                     Η παρούσα απόφαση αποτέλεσε αντικείμενο διαβουλεύσεων με την επιτροπή προσωπικού,
                  
               ΑΠΟΦΑΣΙΖΕΙ:
         
            Άρθρο 1
            Πεδίο εφαρμογής
            
               1.   Η παρούσα απόφαση θεσπίζει κανόνες σχετικά με τους όρους υπό τους οποίους η Γενική Γραμματεία του Συμβουλίου (ΓΓΣ) δύναται να περιορίζει την εφαρμογή των άρθρων 14 έως 21, 35 και 36 του κανονισμού (ΕΕ) 2018/1725, καθώς και του άρθρου 4, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 21 του εν λόγω κανονισμού, σύμφωνα με το άρθρο 25 του κανονισμού.
            
            
               2.   Για τους σκοπούς της παρούσας απόφασης, η ΓΓΣ θεωρείται ότι είναι ο υπεύθυνος επεξεργασίας κατά την έννοια του άρθρου 3 σημείο 8) του κανονισμού (ΕΕ) 2018/1725. Η ΓΓΣ εκπροσωπείται από τον Γενικό Γραμματέα της.
            
         
         
            Άρθρο 2
            Περιορισμοί
            
               1.   Η ΓΓΣ δύναται να περιορίζει την εφαρμογή των άρθρων 14 έως 21, 35 και 36 του κανονισμού (ΕΕ) 2018/1725, καθώς και του άρθρου 4, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 21 του κανονισμού (ΕΕ) 2018/1725 ως εξής:
               
                           α)
                        
                        
                           σύμφωνα με το άρθρο 25 παράγραφος 1 στοιχεία α), β), γ), δ), στ), ζ) και η) του κανονισμού (ΕΕ) 2018/1725, όταν διενεργεί έρευνες ασφαλείας και διοικητικές έρευνες ή πειθαρχικές διαδικασίες δυνάμει της απόφασης αριθ. 1/2018 του γενικού γραμματέα του Συμβουλίου σχετικά με τα καθήκοντα που αφορούν την ασφάλεια και τη συνέχιση των δραστηριοτήτων της Διεύθυνσης Ασφάλειας και Προστασίας, και σύμφωνα με το άρθρο 86 και το παράρτημα IX του κανονισμού υπηρεσιακής κατάστασης που διενεργούνται σύμφωνα με την απόφαση αριθ. 6/2021 του γενικού γραμματέα του Συμβουλίου για τη θέσπιση γενικών εκτελεστικών διατάξεων σχετικά με τις διοικητικές έρευνες και τις πειθαρχικές διαδικασίες·
                        
                     
                           β)
                        
                        
                           σύμφωνα με το άρθρο 25 παράγραφος 1 στοιχεία α), β), γ), δ), στ), ζ) και η) του κανονισμού (ΕΕ) 2018/1725, όταν διασφαλίζει τη δυνατότητα των μελών του προσωπικού να αναφέρουν γεγονότα σε εμπιστευτική βάση, σε περιπτώσεις όπου η αρμόδια υπηρεσία πιστεύει ότι υφίστανται σοβαρές παρατυπίες, όπως ορίζεται στην απόφαση αριθ. 3/2016 του γενικού γραμματέα του Συμβουλίου σχετικά με τη θέσπιση εσωτερικών κανόνων για την αναφορά σοβαρών παρατυπιών – Διαδικασίες για την εφαρμογή των άρθρων 22α, 22β και 22γ του κανονισμού υπηρεσιακής κατάστασης και του άρθρου 66 παράγραφος 8 του δημοσιονομικού κανονισμού·
                        
                     
                           γ)
                        
                        
                           σύμφωνα με το άρθρο 25 παράγραφος 1 στοιχεία β), δ) και η) του κανονισμού (ΕΕ) 2018/1725, κατά τη διεξαγωγή ερευνών στο πλαίσιο αιτημάτων για βοήθεια που λαμβάνονται δυνάμει του άρθρου 24 του κανονισμού υπηρεσιακής κατάστασης·
                        
                     
                           δ)
                        
                        
                           σύμφωνα με το άρθρο 25 παράγραφος 1 στοιχείο η) του κανονισμού (ΕΕ) 2018/1725, όταν μεριμνά ώστε τα μέλη του προσωπικού να μπορούν να υποβάλουν αναφορές σε έμπιστους συμβούλους, στο πλαίσιο διαδικασίας που αφορά υπόθεση παρενόχλησης, όπως ορίζεται στην απόφαση αριθ. 23/2021 του γενικού γραμματέα του Συμβουλίου της Ευρωπαϊκής Ένωσης σχετικά με την ψυχολογική και σεξουαλική παρενόχληση στην εργασία εντός της Γενικής Γραμματείας του Συμβουλίου·
                        
                     
                           ε)
                        
                        
                           σύμφωνα με το άρθρο 25 παράγραφος 1 στοιχεία α), β), γ), δ), στ), ζ) και η) του κανονισμού (ΕΕ) 2018/1725, όταν παρέχει ή λαμβάνει βοήθεια από ή προς άλλα θεσμικά και λοιπά όργανα και οργανισμούς της Ένωσης ή συνεργάζεται μαζί τους σύμφωνα με σχετικές συμφωνίες επιπέδου υπηρεσιών, μνημόνια συνεννόησης και συμφωνίες συνεργασίας·
                        
                     
                           στ)
                        
                        
                           σύμφωνα με το άρθρο 25 παράγραφος 1 στοιχεία α), β), γ), δ), στ), ζ) και η) του κανονισμού (ΕΕ) 2018/1725, όταν παρέχει ή λαμβάνει βοήθεια και συνεργασία προς και από δημόσιες αρχές των κρατών μελών της ΕΕ, είτε κατόπιν αιτήματός τους είτε με δική της πρωτοβουλία·
                        
                     
                           ζ)
                        
                        
                           σύμφωνα με το άρθρο 25 παράγραφος 1 στοιχεία α), β), γ), δ), στ), ζ) και η) του κανονισμού (ΕΕ) 2018/1725, όταν παρέχει ή λαμβάνει βοήθεια προς ή από εθνικές αρχές τρίτων χωρών και διεθνείς οργανισμούς ή όταν συνεργάζεται με τις εν λόγω αρχές και οργανισμούς, είτε κατόπιν αιτήματός τους είτε με δική της πρωτοβουλία·
                        
                     
                           η)
                        
                        
                           σύμφωνα με το άρθρο 25 παράγραφος 1 στοιχεία ε) και η) του κανονισμού (ΕΕ) 2018/1725, κατά την επεξεργασία δεδομένων προσωπικού χαρακτήρα στο πλαίσιο δικαστικών διαδικασιών.
                        
                     
         
         
            Άρθρο 3
            Εφαρμογή των περιορισμών
            
               1.   Κάθε περιορισμός των δικαιωμάτων και των υποχρεώσεων που αναφέρεται στο άρθρο 2 είναι αναγκαίος και αναλογικός, λαμβανομένων υπόψη των κινδύνων για τα δικαιώματα και τις ελευθερίες των υποκειμένων των δεδομένων.
            
            
               2.   Πριν από την εφαρμογή ενός από τους περιορισμούς που παρατίθενται στο άρθρο 2, η αρμόδια υπηρεσία της ΓΓΣ διενεργεί έλεγχο αναγκαιότητας και αναλογικότητας κατά περίπτωση. Οι περιορισμοί δεν υπερβαίνουν το αυστηρώς αναγκαίο μέτρο για την επίτευξη του στόχου τους.
            
            
               3.   Η αρμόδια υπηρεσία της ΓΓΣ καταγράφει τους λόγους κάθε περιορισμού που εφαρμόζεται σύμφωνα με την παρούσα απόφαση, συμπεριλαμβανομένου του ελέγχου που προβλέπεται στην παράγραφο 2 και των λόγων που προβλέπονται στο άρθρο 25 παράγραφος 1 του κανονισμού (ΕΕ) 2018/1725. Το αρχείο καταγραφής και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται σε μητρώο που τηρείται στην αρμόδια υπηρεσία της ΓΓΣ. Όλα αυτά τίθενται, κατόπιν αιτήματος, στη διάθεση του ΕΕΠΔ.
            
            
               4.   Πριν από την εφαρμογή περιορισμών σε σχέση με δεδομένα προσωπικού χαρακτήρα που λαμβάνονται από άλλα θεσμικά και λοιπά όργανα και οργανισμούς της Ένωσης, αρμόδιες αρχές κρατών μελών ή τρίτων χωρών, ή από διεθνείς οργανισμούς δυνάμει του άρθρου 2 παράγραφος 1 στοιχεία ε), στ) και ζ), η ΓΓΣ διαβουλεύεται με τους εν λόγω οργανισμούς για πιθανούς λόγους επιβολής περιορισμών και για την αναγκαιότητα και την αναλογικότητα των σχετικών περιορισμών, εκτός εάν αυτό θα έθετε σε κίνδυνο τον σκοπό των δραστηριοτήτων της ΓΓΣ.
            
         
         
            Άρθρο 4
            Διάρκεια και επανεξέταση των περιορισμών
            
               1.   Οι περιορισμοί που αναφέρονται στο άρθρο 2 συνεχίζουν να εφαρμόζονται για όσο χρονικό διάστημα εξακολουθούν να συντρέχουν οι λόγοι που τους αιτιολογούν.
            
            
               2.   Η αρμόδια υπηρεσία της ΓΓΣ επανεξετάζει την εφαρμογή των περιορισμών που αναφέρονται στο άρθρο 2 περιοδικά, τουλάχιστον κάθε έξι μήνες.
            
            
               3.   Οι περιορισμοί αίρονται αμέσως μόλις δεν συντρέχουν πλέον οι περιστάσεις που τους αιτιολογούν.
            
            
               4.   Όταν δεν συντρέχουν πλέον οι λόγοι περιορισμού που αναφέρονται στο άρθρο 2, η ΓΓΣ αίρει τον περιορισμό και γνωστοποιεί τους λόγους του περιορισμού στο υποκείμενο των δεδομένων. Ταυτόχρονα, η ΓΓΣ ενημερώνει το υποκείμενο των δεδομένων για τη δυνατότητα υποβολής καταγγελίας στον ΕΕΠΔ.
            
         
         
            Άρθρο 5
            Συμμετοχή του υπευθύνου προστασίας δεδομένων
            
               1.   Όταν η αρμόδια υπηρεσία της ΓΓΣ καταλήγει στο συμπέρασμα ότι τα δικαιώματα ενός υποκειμένου των δεδομένων θα πρέπει να περιοριστούν δυνάμει της παρούσας απόφασης, ενημερώνει σχετικά τον ΥΠΔ. Επίσης, παρέχει στον ΥΠΔ πρόσβαση στο αρχείο καταγραφής και σε οποιαδήποτε έγγραφα περιέχουν υποκείμενα πραγματικά και νομικά στοιχεία. Η αρμόδια υπηρεσία της ΓΓΣ τεκμηριώνει λεπτομερώς τη συμμετοχή του ΥΠΔ στην εφαρμογή των περιορισμών.
            
            
               2.   Ο ΥΠΔ μπορεί να ζητήσει επανεξέταση της εφαρμογής των περιορισμών από την αρμόδια υπηρεσία της ΓΓΣ. Η οικεία υπηρεσία ενημερώνει εγγράφως τον ΥΠΔ σχετικά με το αποτέλεσμα της ζητηθείσας επανεξέτασης.
            
         
         
            Άρθρο 6
            Παροχή πληροφοριών σε υποκείμενα των δεδομένων
            
               1.   Στις δηλώσεις προστασίας δεδομένων οι οποίες δημοσιεύονται στο μητρώο των πράξεων επεξεργασίας που τηρεί ο ΥΠΔ, η ΓΓΣ περιλαμβάνει τμήμα το οποίο παρέχει γενικές πληροφορίες στα υποκείμενα των δεδομένων σχετικά με τη δυνατότητα περιορισμού των δικαιωμάτων των υποκειμένων των δεδομένων δυνάμει του άρθρου 2 παράγραφος 1. Οι πληροφορίες καλύπτουν τα δικαιώματα επί των οποίων μπορεί να επιβληθούν περιορισμοί, τους λόγους για τους οποίους μπορεί να εφαρμοστούν περιορισμοί και την πιθανή διάρκειά τους.
            
            
               2.   Οι αρμόδιες υπηρεσίες ενημερώνουν ατομικά τα υποκείμενα των δεδομένων, σε κατάλληλη μορφή, για τους τρέχοντες ή μελλοντικούς περιορισμούς των δικαιωμάτων τους. Ενημερώνουν το υποκείμενο των δεδομένων για τους κύριους λόγους στους οποίους βασίζεται η εφαρμογή του περιορισμού, για το δικαίωμα διαβούλευσής του με τον ΥΠΔ και για το δικαίωμά του να υποβάλει καταγγελία στον ΕΕΠΔ.
            
            
               3.   Οι αρμόδιες υπηρεσίες μπορούν να αναβάλλουν, να παραλείπουν ή να απορρίπτουν την ενημέρωση των υποκειμένων των δεδομένων που αναφέρεται στην παράγραφο 2 του παρόντος άρθρου, για όσο διάστημα η εν λόγω ενημέρωση δύναται να ακυρώσει την ισχύ του περιορισμού. Η αξιολόγηση του κατά πόσον αιτιολογείται κάτι τέτοιο διενεργείται κατά περίπτωση. Η ενημέρωση θα πρέπει να παρέχεται στο υποκείμενο των δεδομένων αμέσως μόλις παύσει να υφίσταται η πιθανότητα η εν λόγω ενημέρωση να ακυρώσει την ισχύ του περιορισμού.
            
            
               4.   Όταν η αρμόδια υπηρεσία της ΓΓΣ περιορίζει, εν όλω ή εν μέρει, την ενημέρωση των υποκειμένων των δεδομένων που αναφέρεται στην παράγραφο 2 του παρόντος άρθρου, η ΓΓΣ καταγράφει και καταχωρίζει τους λόγους για τον περιορισμό, σύμφωνα με το άρθρο 3.
            
         
         
            Άρθρο 7
            Ανακοίνωση παραβίασης δεδομένων προσωπικού χαρακτήρα στο υποκείμενο των δεδομένων
            
               1.   Στις περιπτώσεις που η ΓΓΣ υποχρεούται να ανακοινώνει παραβίαση δεδομένων σύμφωνα με το άρθρο 35 παράγραφος 1 του κανονισμού (ΕΕ) 2018/1725, δύναται, σε εξαιρετικές περιπτώσεις, να περιορίζει τέτοια ανακοίνωση εν όλω ή εν μέρει. Τεκμηριώνει την εν λόγω απόφαση όπως προβλέπεται δυνάμει του άρθρου 3 παράγραφος 3 της παρούσας απόφασης.
            
            
               2.   Όταν οι λόγοι του περιορισμού δεν συντρέχουν πλέον, η ΓΓΣ ανακοινώνει την παραβίαση των δεδομένων προσωπικού χαρακτήρα στο ενδιαφερόμενο υποκείμενο των δεδομένων και το ενημερώνει για τους κύριους λόγους του περιορισμού και για το δικαίωμά του να υποβάλει καταγγελία στον ΕΕΠΔ.
            
         
         
            Άρθρο 8
            Απόρρητο των ηλεκτρονικών επικοινωνιών
            
               1.   Σε εξαιρετικές περιπτώσεις, η ΓΓΣ μπορεί να περιορίσει το δικαίωμα απορρήτου των ηλεκτρονικών επικοινωνιών βάσει του άρθρου 36 του κανονισμού (ΕΕ) 2018/1725.
            
            
               2.   Όταν η ΓΓΣ περιορίζει το δικαίωμα απορρήτου των ηλεκτρονικών επικοινωνιών, ενημερώνει το ενδιαφερόμενο υποκείμενο των δεδομένων, στην απάντησή της σε οποιοδήποτε αίτημα από το εν λόγω υποκείμενο των δεδομένων, σχετικά με τους κύριους λόγους στους οποίους βασίζεται η εφαρμογή του περιορισμού και σχετικά με το δικαίωμά του να υποβάλει καταγγελία στον ΕΕΠΔ.
            
            
               3.   Η ΓΓΣ μπορεί να αναβάλλει, να παραλείπει ή να απορρίπτει την ενημέρωση σχετικά με τους λόγους ενός περιορισμού και το δικαίωμα υποβολής καταγγελίας στον ΕΕΠΔ για όσο διάστημα η εν λόγω ενημέρωση υπονομεύει την ισχύ του περιορισμού. Η αξιολόγηση του κατά πόσον αιτιολογείται κάτι τέτοιο διενεργείται κατά περίπτωση.
            
         
         
            Άρθρο 9
            Κίνδυνοι για τα δικαιώματα και τις ελευθερίες των υποκειμένων των δεδομένων
            
               1.   Ενδεχόμενοι περιορισμοί δεν θίγουν το ουσιαστικό περιεχόμενο των θεμελιωδών δικαιωμάτων και ελευθεριών, ενώ αποτελούν απαραίτητο και αναλογικό μέτρο σε μια δημοκρατική κοινωνία.
            
            
               2.   Όταν ερευνητική υπηρεσία στην οποία έχει ανατεθεί έρευνα αξιολογεί την αναγκαιότητα και την αναλογικότητα ενός περιορισμού, εξετάζει τους πιθανούς κινδύνους για τα δικαιώματα και τις ελευθερίες του υποκειμένου των δεδομένων.
            
            
               3.   Κανένας περιορισμός δεν μπορεί να επιφέρει την παρεμπόδιση των προσώπων τα οποία αφορά η έρευνα να ασκήσουν τα δικαιώματα της υπεράσπισής τους, ιδίως το δικαίωμα ακρόασης. Στις περιπτώσεις που καθυστερεί η κοινοποίηση της έναρξης έρευνας στο ενδιαφερόμενο πρόσωπο, δεν είναι δυνατόν να συναχθούν συμπεράσματα χωρίς να έχει δοθεί στο εν λόγω πρόσωπο η δυνατότητα ακρόασης. Σε περιπτώσεις ψευδωνυμοποίησης αποδεικτικών στοιχείων και μαρτυριών κατά το στάδιο της έρευνας, η ψευδωνυμοποίηση ή οποιοσδήποτε άλλος περιορισμός πρέπει να αίρεται σε περίπτωση πειθαρχικής διαδικασίας.
            
         
         
            Άρθρο 10
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Βρυξέλλες, 20 Δεκεμβρίου 2022.
            
               
                  Ο Γενικός Γραμματέας
               
               Jeppe TRANHOLM-MIKKELSEN
            
         
         
            (1)  ΕΕ L 295 της 21.11.2018, σ. 39.
         
            (2)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου της 29ης Φεβρουαρίου 1968 περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (κανονισμός υπηρεσιακής καταστάσεως των υπαλλήλων) (ΕΕ L 56 της 4.3.1968, σ. 1).